《郑北山之元孙扁其楼王适庄为书北山之英四字求跋为作诗》
宋代·金履祥

北山之高，屹屹南州。北山之英，尔公尔侯。

诞此郑公，维国之器。有伟其才，有奇其气。

不屑以洁，不震以强。权不离义，锻不柔刚。

戎始归疆，人喜公虑。谓戎未觉，亟固我圉。

既藩既宣，左秦右川。北仇方睦，西戎独严。

壮兹远猷，卓兹伟志。一时之英，而不大试。

高牙大纛，虎节铜符。东将宽民，乃公所馀。

相维权奸，公以才忌。濒死荒陲，非公所悸。

孰是叔季，而有斯人。孰是北山，而落其英。

嗟我思公，去之百岁。思莫见之，见其后裔。

维公之英，育多闻孙。尚继其志，而世其声。

亦有适庄，景尔家世。北山之英，表此大字。

北山之英，郑公之人。仰止攸同，矧其后昆。

吉甫作颂，勉尔闻孙。郑公是似，北山之英。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。